钦定古今图书集成/理学汇编/文学典/第075卷 > 刘攽
## 钦定古今图书集成/理学汇编/文学典/第075卷 > 刘攽

按《宋史刘敞传》：“敞弟攽，字贡父，临江新喻人。与敞同
登科，仕州县二十年，始为国子监直讲。欧阳修、赵概
荐试馆职，御史中丞王陶有夙憾，率侍御史苏采共
排之。攽官已员外郎，才侍馆阁校勘。熙宁中，判尚书
考功，同知太常礼院。诏封太祖诸孙行尊者为主，奉
太祖后。攽言：礼，诸侯不得祖天子，当自奉其国之祖宜崇德昭德，芳之后，世世勿降爵，宗庙祭祀，使之在
位，则所以褒扬艺祖者著矣。”后二王绍封，如攽议，方
更学校贡举法，攽曰：“本朝选士之制，行之百年，累代
将相名卿皆由此出，而以为未尝得人，不亦诬哉！愿
因旧贯，毋轻议改法。夫士修于家，足以成德，亦何待
于学官程课督趣之哉！”王安石在经筵，乞讲者坐，攽
曰：“侍臣讲论于前，不可安坐。避席立语，乃古今常礼。
君使之坐，所以示人主尊德乐道也。若不命而请，则
异矣。”礼官皆同其议，至今仍之。考试开封举人，与同
院王介争詈，为监察御史所劾罢。礼院廷试始用策，
初，考官吕惠卿列阿时者在高等，讦直者反居下，攽
覆考，悉反之。又尝诒安石书，论新法不便，安石怒摭
前过，斥通判泰州。以集贤校理、判登闻检院、户部判
官、知曹州。曹为盗区，重法不能止，攽曰：“民不畏死，奈
何以死惧之？”至则治尚宽平，盗亦衰息。为开封府判
官，复出为京东转运使。部吏罢软不逮者，务全贵之。
徙知兖、亳二州，吴居厚代为转运使，能奉行法令，致
财赋，乃追坐攽废弛，黜监衡州盐仓。哲宗初，起知襄
州，入为秘书少监，以疾求去，加直龙图阁、知蔡州。于
是给事中孙觉、胡宗愈、中书舍人苏轼、范百禄言：“攽
博记能文章，政事侔古循吏，身兼数器，守道不回，宜
优赐之告，使留京师。”至蔡数月，召拜中书舍人。请复
旧制，建紫薇阁于西首。竟以疾不起，年六十七攽。所
著书百卷，尤邃史学，作《东汉刊误》，为人所称。预司马
光修《资治通鉴》，专职汉史。为人疏儁，不修威仪，喜谐
谑，数用以招怨悔，终不能改。

按《东轩笔录》：刘攽博学有俊才，然滑稽喜谑玩，屡以
犯人。熙宁中为开封府试官，出临以《教思无穷论》，举
人上请曰：“此卦大象如何？”刘曰：“要见大象，当诣南御
苑也。”又有请曰：“至于八月有凶，何也？”答曰：“九月固有
凶矣。”盖南苑豢驯象，而榜帖之出，常在八月九月之
间也。马嘿为台官，弹奏攽轻薄，不当置在文馆。攽闻
而叹曰：“既为马嘿，岂合驴鸣。”吕嘉问提举市易务，三
司使曾布劾其违法，王荆公惑党人之说，反以罪三
司。曾既隔下朝请，而嘉问治事如故。攽闻而叹曰：“岂
意曾子避席，望之俨然乎！”望之，嘉问字也。